b'\n_START_ARTICLE_\nVia Domitia\n_START_PARAGRAPH_\nVia Domitia je prva rimska cesta, zgrajena na ozemlju Galije v letih 120\xe2\x80\x93118 pred na\xc5\xa1im \xc5\xa1tetjem, v \xc4\x8dasu rimskega prokonzula Gnaeusa Domitiusa Ahenobarbusa, po katerem je tudi poimenovana. V pribli\xc5\xbeno istem \xc4\x8dasu je bila ustanovljena tudi rimska provinca Galija Narbonensis (123 pr. n. \xc5\xa1t.), preko katere je bila speljana cesta, prav tako tudi njeno glavno mesto Colonia Narbo Martius (Narbonne, 118 pr. n. \xc5\xa1t.)._NEWLINE_Via Domitia je povezala ozemlji Apeninskega in Pirenejskega polotoka preko narbonske Galije z za\xc4\x8detkom na alpskem prelazu Col de Montgen\xc3\xa8vre (1.850 m), od koder se je spustila v dolino reke Durance, pri Beaucaireu pre\xc4\x8dkala Rono, od Nemaususa (N\xc3\xaemes dalje pa potekala po priobalni ravnini vzdol\xc5\xbe Lionskega zaliva. V mestu Narbonne se je nanjo navezala druga pomembna rimska cesta Via Aquitania, ki je vodila od Sredozemskega morja proti Atlantiku skozi Toloso (Toulouse) in Burdigalo (Bordeaux). S tem je Narbonne postala strate\xc5\xa1ko pomembno vozli\xc5\xa1\xc4\x8de poti, dostopno, a dobro branjeno pristani\xc5\xa1\xc4\x8de v tem obdobju, klju\xc4\x8dno za \xc5\xa1iritev Rimskega cesarstva na zahod. Ob njeni poti so zrasle \xc5\xa1tevilne rimske postojanke - mansio, med seboj oddaljene za dan vo\xc5\xbenje s konjsko vprego. Zgrajeni so bili \xc5\xa1tevilni rimski mostovi, od katerih so delno ohranjeni pri Saint-Thib\xc3\xa9ryju (ob soto\xc4\x8dju rek H\xc3\xa9rault in Thongue), Gallargues-le-Montueuxu (na reki Vidourle, Pont Ambroix), Bonnieuxu (na reki Calavon, Pont Julien) in B\xc3\xa9ziersu (na reki Orb in jezeru \xc3\x89tang de Capestang, Pont Serme). Cesta se kon\xc4\x8duje v kraju La Jonquera, ob sedanji \xc5\xa1pansko-francoski meji, koder se za\xc4\x8dne Via Augusta.'